Kui  praegu on paljudes firmades finantsjuht rohkem minevikuaruannete koostaja ja tulemuste analüüsija, siis tulevik võimaldab rohkem ettevaatavat rolli. Cloud computing avab võimalused kasumi ja rahavoogude juhtimiseks reaalajas. Seni on finantsosakond sageli viimane, kes toimunust teada saab. Näiteks võivad kuluarved enne pikalt firmas ringelda, et koguda allkirju, kui jõuavad raamatupidamisse. Samas võib tegu olla rahavoogude juhtimise seisukohalt olulise summaga ning pärast pikka majas ringlemist on saabunud maksetähtaeg. Finantsjuhile, kes on rahavoogusid planeerinud, tuleb see üllatusena. Kui aga dokument ringleks allkirjastamisel elektrooniliselt, saaks seda saabumise hetkel juba prognoosides arvesse võtta ning jälgida allkirjastamise käiku. Kiiresti on võimalik avastada ka erinevused plaanist või muutunud olukord. Sel juhul ei oleks eelarve ületamine viga, vaid kaalutletud otsus.